CELEX: 62022TN0069
Language: sk
Date: 2022-02-04 00:00:00
Title: Vec T-69/22: Žaloba podaná 4. februára 2022 – Eurecna/Komisia

4.4.2022   
            
            
               SK
            
            
               Úradný vestník Európskej únie
            
            
               C 148/34
            
         
      Žaloba podaná 4. februára 2022 – Eurecna/Komisia
      (Vec T-69/22)
      (2022/C 148/45)
      Jazyk konania: taliančina
      
         Účastníci konania
      
      
         Žalobkyňa: Eurecna SpA (Benátky, Taliansko) (v zastúpení: R. Sciaudone, advokát)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil napadnuté rozhodnutie o vyrovnaní pohľadávok obsiahnutých v liste Komisie z 25. novembra 2021, ktorým Komisia pristúpila k vymáhaniu sumy 22 139,05 eura zo sumy 417 234,68 eura vyplatenej v rámci projektu financovaného Európskou úniu, ktorá bola považovaná za vymáhateľnú v dôsledku nezrovnalostí, ku ktorým údajne došlo vo fáze predkladania účtovnej závierky, a
               
            
                  —
               
               
                  uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza jediný žalobný dôvod pozostávajúci zo štyroch častí.
      
                  1.
               
               
                  Jediný žalobný dôvod je založený na neexistencii spornej pohľadávky.
                  
                              —
                           
                           
                              V tejto súvislosti žalobkyňa uvádza porušenie zásady riadnej správy vecí verejných a náležitej starostlivosti v správnom konaní, pokiaľ ide o audit vykonaný spoločnosťou Ernst & Young (EY); porušenie práva na obhajobu, pokiaľ ide o audit vykonaný spoločnosťou EY; porušenie zásady riadnej správy vecí verejných z dôvodu nesplnenia povinnosti nestrannosti v správnom konaní; a nesprávny výklad zmluvy v správe spoločnosti EY.